Il-President tal-Kulleġġ Malti tax-Xjenza, Arti u Teknoloġija, is-Sur Frederick Schembri, informa lill-Ministru għall-Edukazzjoni u x-Xogħol Owen Bonnici li mhux se jkompli fil-kariga ta’ President tal-Kulleġġ. Fi stqarrija ngħad li għalhekk, il-Professur Mark Borg, li jokkupa l-kariga ta’ Viċi President, qed jinħatar Aġent President tal-Kulleġġ. Il-Gvern irringrazzja lis-Sur Schembri tas-servizz li huwa ta fis-sentejn li dam fil-kariga, fejn l-MCAST kompliet timxi ‘l quddiem bħala kulleġġ ta’ eċċellenza fejn jidħol it-tagħlim vokazzjonali u applikat. Min-naħa tiegħu, is-Sur Schembri wera disponibbiltà li jkun ta’ servizz f’oqsma oħra marbuta mas-settur edukattiv.